Žmogus-voras: Į naują visatą

**Žmogus-voras: Į naują visatą** () – 2018 m. JAV animacinis filmas apie „Marvel“ komiksų personažą Mailsą Moralesą / Žmogų-vorą. Jį pagal Phil Lord ir Rodney Rothman scenarijų režisavo Bob Persichetti, Peter Ramsey ir pats R. Rothman. Filmą sukūrė „Columbia Pictures“ ir „Sony Pictures Animation“ kartu su „Marvel Entertainment“, o platino „Sony Pictures“. Tai yra pirmasis animacinis filmas apie Žmogų-vorą.

Jame Mailso Moraleso vaidmenį atlieka Shameik Moore, kitus veikėjus įgarsina Jake Johnson, Hailee Steinfeld, Mahershala Ali, Brian Tyree Henry, Lily Tomlin, Luna Lauren Vélez, Zoë Kravitz, John Mulaney, Kimiko Glenn, Nicolas Cage, Kathryn Hahn ir Liev Schreiber. Filmą įkvėpė „The Amazing Spider-Man“ komiksų siužetinė linija „Spider-Verse“, taip pat įkvėpimo sėmėsi iš „Ultimate Marvel“ komiksų „The Death of Spider-Man“ ir „Spider-Men“, kuriuose debiutavo Mailso Moraleso personažas.

Filmo istorija pasakoja apie tai, kaip M. Moralesas tampa naujuoju Žmogumi-voru ir prisijungia prie kitų Žmonių-vorų iš įvairių paralelinių visatų, kad išgelbėtų savo visatą nuo Kingpino.

2014 m. buvo nutekinti Phil Lord ir Christopher Miller animacinio filmo apie Žmogų-vorą planai, apie kuriuos oficialiai paskelbta 2015 m. balandį. Persichetti, Ramsey ir Rothman prisijungė per ateinančius dvejus metus, o S. Moore ir L. Schreiber – 2017 m. balandžio mėn. Lord ir Miller norėjo, kad filmas turėtų unikalų stilių, kuriame kompiuterinė animacija būtų derinama su tradicinėmis ranka pieštų komiksų technikomis, įkvėptomis Mailso Moraleso bendraautorės Sara Pichelli kūrybos. Filmui sukurti prireikė net 177 animatorių – tai didžiausia „Sony Pictures Animation“ pilnametražio filmo komanda.

Jis skirtas 2018 m. mirusių Žmogaus-voro kūrėjų Stan Lee ir Steve Ditko atminimui.

2018 m. gruodžio 1 d. įvyko „Žmogaus-voro: Į naują visatą“ premjera „Regency Village Theatre“ kino teatre Los Andžele, o gruodžio 14 d. jis buvo išleistas visuose kino teatruose.

Filmas greitai sulaukė kritikų pripažinimo ir visame pasaulyje uždirbo 384,3 mln. dolerių. Jis giriamas už unikalią animaciją, veikėjus, siužetą, įgarsinimą ir humorą. 91-uosiuose „Oskarų“ apdovanojimuose filmas buvo pripažintas geriausiu metų animaciniu filmu – pirmuoju ne „Disney“ ir „Pixar“ filmu, laimėjusiu šį apdovanojimą nuo „Rango“ (2011 m.), taip pat sėkmingai pasirodė 76-uosiuose „Auksinių gaublių“ apdovanojimuose, 72-uosiuose Britų kino akademijos apdovanojimuose ir 46-uosiuose „Annie“ apdovanojimuose. Jis laikomas vienu geriausių 2010-ųjų ir XXI a. animacinių filmų.

2023 m. birželio mėn. išleistas tęsinys „Žmogus-voras: aplink multivisatą“, sulaukęs panašios kritikų ir didesnės komercinės sėkmės. Šiuo metu kuriamas trečiasis filmas, kurį planuojama išleisti 2027 m.
## Siužetas
Bruklino paauglys Mailsas Moralesas stengiasi pateisinti savo tėvo, policijos pareigūno Džefersono Deiviso, kuris Žmogų-vorą laiko grėsme, lūkesčius. Mailso dėdė Aronas Deivisas nusiveda jį į apleistą metro stotį piešti grafičių, kad pralinksmintų. Ten Mailsui įkanda radioaktyvus voras ir jis įgyja gebėjimų, panašių į Žmogaus-voro. Grįžęs į stotį, jis aptinka Kingpino, kuris tikisi pasiekti paralelines visatas ir susigrąžinti savo mirusią žmoną ir sūnų, pastatytą priešpriešinių srautų greitintuvą. Žmogus-voras, kovodamas su Kingpino pakalikais Žaliuoju goblinu ir Bastūnu, bando išjungti greitintuvą.

Žaliasis goblinas įstumia Žmogų-vorą į greitintuvą ir sukelia sprogimą, kuris nužudo Gobliną ir sužeidžia Žmogų-vorą. Žmogus-voras duoda Mailsui USB atmintinę, skirtą greitintuvui išjungti, ir įspėja, kad jis gali sunaikinti miestą. Su siaubu stebėjęs, kaip Kingpinas nužudo Žmogų-vorą, Mailsas pabėga. Miestui gedint Žmogaus-voro mirties, Mailsas bando pagerbti jo palikimą ir tapti naujuoju Žmogumi-voru, bet netyčia sugadina atmintinę. Prie Žmogaus-voro kapo jis sutinka Piterį B. Parkerį, vyresnę ir nusidėvėjusią Žmogaus-voro versiją iš kitos dimensijos.

Jie kartu įsiskverbia į Kingpino tyrimų centrą, kad pavogtų duomenis naujai USB atmintinei. Jie susiduria su pamišusia mokslininke Olivija Oktavija, kuri išsiaiškina, kad Piteris mirs nuo ląstelių irimo, jei liks jų dimensijoje. Mailsą ir Piterį išgelbsti Gven Steisi, Žmogus-voras iš kitos dimensijos. Jie aplanko Piterio Parkerio tetą Mei Parker; ji priglaudžia daugiau Žmonių-vorų, kurie dėl greitintuvo sprogimo pateko į Mailso visatą iš kitų dimensijų – Žmogų-vorą Nuarą, Peni Parker ir Piterį Porkerį, kurių būklė taip pat blogėja. Mailsas pasisiūlo padėti jiems grįžti namo, bet jie atsako, kad jam trūksta patirties.

Sutrikęs Mailsas pasitraukia į dėdės namus, kur sužino, kad Aronas yra Bastūnas, vienas iš Kingpino pakalikų. Jis pabėga į tetos Mei namus, kur Peni užbaigė naują atmintinę; paskui jį seka Kingpinas, Bastūnas, Oktavija, Skorpionas ir Antkapis. Kilusių muštynių metu Mailsas atskleidžia savo tapatybę Aronui. Nenorėdamas žudyti savo sūnėno, Aronas pasigaili Mailso, bet Kingpinas jį nušauna ir jis miršta ant Mailso rankų. Mailsas pabėga kaip tik tuo metu, kai į įvykio vietą atvyksta jo tėvas; Džefersonas supainioja bėgantį Žmogų-vorą su Arono žudiku. Didvyriai persigrupuoja kartu su sugniuždytu Mailsu. Nenorėdamas leisti, kad Mailsas būtų nužudytas, Piteris sulaiko jį savo tinklais, kad šis būtų saugus, ir nusprendžia paaukoti save pasilikdamas ir išjungdamas greitintuvą.

Džefersonas atvyksta prie Mailso durų, atsiprašo už savo klaidas ir išreiškia pasitikėjimą Mailsu, taip jį įkvėpdamas. Jam pavyksta suvaldyti savo galias, išsivaduoti iš suvaržymų ir susikurti savo Žmogaus-voro kostiumą. Jis prisijungia prie didvyrių, įveikia Kingpino pakalikus ir, naudodamasis naująją atmintine, išsiunčia juos namo. Kingpinas kovoja su Mailsu, taip atkreipdamas Džefersono dėmesį. Supratęs, kad Žmogus-voras nėra toks grėsmingas, kokiu jį laikė, jis padrąsina Mailsą, kuris meta Kingpiną į išjungimo jungiklį, todėl greitintuvas sprogsta. Miestas išgelbėjamas, Kingpinas ir jo pakalikai suimami, o Džefersonas gauna įrodymų, kad Kingpinas nužudė originalų Piterį Parkerį ir Aroną.

Mailsas prisiima naujo gyvenimo atsakomybę. Vėliau Gven randa būdą susisiekti su Mailsu iš savo dimensijos. Kitoje dimensijoje Migelis O'Hara, dar žinomas kaip Žmogus-voras 2099, nukeliauja į Žemę-67 ir susiginčija su jos Žmogumi-voru.
## Vaidmenys

: *Aktorius – veikėjas*
* Shameik Moore – *Miles Morales*
* Jake Johnson – *Peter B. Parker*
* Hailee Steinfeld – *Gwen Stacy*
* Mahershala Ali – *Aaron Davis*
* Brian Tyree Henry – *Jefferson Davis*
* Lily Tomlin – *May Parker*
* Luna Lauren Vélez – *Rio Morales*
* Zoë Kravitz *– Mary Jane*
* John Mulaney *– Peter Porker*
* Kimiko Glenn *– Peni Parker*
* Nicolas Cage *– Spider-Man Noir*
* Kathryn Hahn *– Olivia Octavius*
* Liev Schreiber *– Kingpin*
Be šešių pagrindinių filme rodomų Žmogaus-voro versijų, Chris Pine įgarsina 26-erių metų šviesiaplaukio Piterio Parkerio Žmogaus-voro, gyvenančio M. Moraleso dimensijoje, versiją. Nors jis pasisiūlo Mailsu padėti su jo naujomis jėgomis, Kingpinas jį nužudo po to, kai aktyvuojamas greitintuvas. Ši P. Parkerio versija turėjo būti „kuo kompetentingesnis Žmogus-voras“ ir sujungti ankstesnių Žmogaus-voro portretų elementus, tačiau su nedideliais skirtumais, rodančiais, kad jis yra iš kitos visatos nei kiti.

Filmo pabaigos titruose pasirodo Oscar Isaac kaip Migelis O'Hara / Žmogus-voras 2099, alternatyvi Žmogaus-voro versija iš „Marvel 2099“ leidinio.

## Filmo gamyba

### Kūrimas
2014 m. lapkritį įsilaužus į „Sony“ kompiuterius, buvo paviešinti tuometinės „Sony Pictures Entertainment“ pirmininkės Amy Pascal ir prezidento Doug Belgrad elektroniniai laiškai, kuriuose teigiama, kad „Sony“ planuoja „atnaujinti“ Žmogaus-voro franšizę ir kartu su Phil Lord bei Christopher Miller kurti animacinę komediją. A. Pascal kreipėsi į Lord ir Miller dėl animacinio filmo apie Žmogų-vorą sukūrimo, o Lord ir Miller sutiko su sąlyga, kad jie galės adaptuoti 2014 m. „Spider-Verse“ komiksų knygos siužetą ir pagrindinį veikėją Mailsą Moralesą. 2015 m. balandį vykusiame „CinemaCon“ renginyje „Sony Pictures“ pirmininkas Tom Rothman paskelbė, kad Žmogaus-voro animacinį filmą planuojama išleisti 2018 m. liepos 20 d. Rothman teigė, kad animacinis filmas „egzistuos kartu“ su vaidybiniais Žmogaus-voro filmais, tačiau netrukus „Sony“ pareiškė, kad filmas „egzistuos nepriklausomai nuo vaidybinės Žmogaus-voro visatos projektų“, nes jo veiksmas vyksta alternatyvioje tų filmų visatoje, be „Marvel Cinematic Universe“ matomos Žmogaus-voro versijos.

Tų pačių metų gruodį „Sony“ perkėlė filmo išleidimo datą į 2018 m. gruodžio 21 d. 2016 m. birželį P. Lord pradėjo rašyti filmo scenarijų, o studija režisieriumi pasirinko Bob Persichetti. Miller pareiškė, jog filmas skirsis nuo ankstesnių filmų apie Žmogų-vorą ir bus „unikali kino žiūrėjimo patirtis“. Taip pat sklido gandai, kad filme daugiausia dėmesio bus skiriama Mailso Moraleso Žmogaus-voro versijai, kurią „Sony“ patvirtino 2017 m. sausį vykusiame būsimų animacinių filmų pristatyme. Tuo metu Peter Ramsey prisijungė prie filmo kaip vienas iš režisierių. 2017 m. balandį išleidimo data buvo perkelta viena savaite iš 2018 m. gruodžio 21 d. į 2018 m. gruodžio 14 d. Gruodį Lord ir Miller paskelbė visą filmo pavadinimą ir pareiškė, kad filme pasirodys keli Žmonės-vorai. Netrukus prie filmo prisijungė Rodney Rothman kaip vienas iš režisierių.

### Scenarijus
Filmo scenarijų parašė Phil Lord ir Rodney Rothman, taigi tai pirmasis filmas, kurį Lord parašė be Christopher Miller. Kadangi jau buvo sukurti šeši filmai apie Žmogų-vorą, komanda sutarė, kad pirmiausia reikia nuspręsti, kodėl reikia kurti šį filmą. Jų atsakymas – papasakoti istoriją apie Mailsą Moralesą, kuris dar nebuvo pasirodęs kine. Brian Michael Bendis, vienas iš Mailso Moraleso kūrėjų, konsultavo dėl filmo adaptacijos. Pirmasis filmo animatiko ir kadruočių variantas truko daugiau nei dvi valandas, o tai neįprasta animaciniams filmams. Filmo režisieriai pridūrė, kad reikės rasti pusiausvyrą tarp lūkesčių, susijusių su animaciniu filmu, kurį žiūrės daug vaikų, ir siužeto reikalavimų. Jie manė, jog filmo siužetas panašus į vaidybinius filmus apie Žmogų-vorą, ypač dėl didelio filmo veikėjų skaičiaus. Likus metams iki premjeros, Lord ir Rothman nusprendė perrašyti siužetą, nes jiems reikėjo „sugalvoti, kaip pakeisti jau sukurtas ir animuotas sekas ir sujungti jas su nauja medžiaga“. Jie taip pat pridūrė, kad iš esmės perrašė trečiąjį filmo aktą.

Iš pradžių buvo numatyta, kad filme užsimegs Mailso Moraleso ir Gven Steisi romanas. Nors šio sumanymo buvo atsisakyta, G. Steisi vis tiek turėjo svarbų vaidmenį filme, daugiausia prodiuserės Christina Steinberg pastangomis.

### Aktorių atranka
2017 m. balandį Mailso Moraleso vaidmeniui buvo pasirinktas Shameik Moore, o Liev Schreiber paskelbtas kaip tuomet dar neįvardytu pagrindiniu filmo piktadariu. Po mėnesio prie filmo prisijungė Mahershala Ali ir Brian Tyree Henry, kurie atitinkamai įgarsino Moraleso dėdę Aroną Deivisą ir tėvą Džefersoną Deivisą. Tų metų gruodį Lord ir Miller paskelbė, kad suaugęs Piteris Parkeris / Žmogus-voras pasirodys filme kaip Mailso Moraleso mentorius. Galiausiai 2018 m. balandį vaidmuo atiteko Jake Johnson. Taip pat buvo paskelbta, kad pasirodys veikėjai Žaliasis goblinas, Kingpinas ir Bastūnas, kurių dizainas sukurtas pagal „Ultimate Marvel“ komiksų seriją.

2018 m. birželio mėn. „Sony“ patvirtino kitus aktorius, įskaitant Schreiber, vaidinantį Kingpiną, Hailee Steinfeld kaip Gven Steisi, Lauren Vélez kaip Moraleso motiną Rio ir Lily Tomlin kaip Parkerio tetą Mei. Po mėnesio pranešta, kad Nicolas Cage (kuris 2002 m. filme „Žmogus-voras“ buvo svarstomas Žaliojo goblino vaidmeniui), John Mulaney ir Kimiko Glenn įgarsins atitinkamai Žmogų-vorą Nuarą, Piterį Porkerį ir Peni Parker. 2018 m. lapkritį buvo paskelbta, kad Chris Pine įgarsins Mailso visatos Piterį Parkerį, o Oscar Isaac – Žmogų-vorą 2099. Lord ir Miller paaiškino, kad alternatyvūs Žmogaus-voro personažai buvo pasirinkti remiantis perskaitytais komiksais ir atliktais „Marvel Comics“ tyrimais, siekiant įtraukti tikrus komiksų personažus, kurie „būtų kuo įvairesni“.

### Muzika
2018 m. liepą buvo paskelbta, kad filmo kompozitorius yra Daniel Pemberton. Gruodžio 14 d., filmo išleidimo dieną, įrašų kompanija „Republic Records“ išleido pilną garso takelio albumą, kuris buvo sukurtas taip, kad atspindėtų tai, ko klausytųsi toks paauglys kaip Mailsas Moralesas. Tarp garso takelio atlikėjų yra Jaden Smith, Nicki Minaj, Lil Wayne, Post Malone, Ty Dolla Sign, Juice Wrld, Swae Lee, Ski Mask the Slump God, Vince Staples, Thutmose ir XXXTentacion. Gruodžio 17 d. „Sony Classical Records“ išleido atskirą albumą su D. Pemberton filmo muzika.

Garso takelio singlas „Sunflower“ tapo ypač populiarus ir užėmė pirmąją vietą JAV „Billboard Hot 100“ tope.

### Animacija ir dizainas
Filmo animaciją kūrė „Sony Pictures Imageworks“ studija Vankuveryje, kuri kūrė beveik visus ankstesnius „Sony Pictures Animation“ filmus, taip pat vizualinius efektus visiems ankstesniems Žmogaus-voro filmams. Pasak Lord ir Miller, jie norėjo, kad žiūrovas jaustųsi taip, tarsi būtų „patekęs į komiksų knygą“, ir norėjo papasakoti šią istoriją taip, kaip, jų manymu, to nepavyko padaryti vaidybiniuose filmuose. Dviem animatoriams prireikė maždaug metų, kad sukurtų 10 sekundžių filmuotos medžiagos, atspindinčios prodiuserių viziją, o vėliau buvo pradėta kurti animacija. Iš pradžių prie projekto dirbo 60 animatorių, tačiau tapo aišku, kad jie negalės laiku užbaigti filmo, todėl komanda dar labiau išsiplėtė. Iki 2018 m. rugpjūčio mėn. animatorių skaičius pasiekė 142, o vienu metu – net 177. Tai buvo didžiausia animatorių komanda, kokią „Sony Pictures Imageworks“ kada nors buvo pasitelkusi filmui kurti. Animacijos darbai baigti 2018 m. spalio mėn.

Filmo CGI animacija buvo derinama su „linijomis, tapyba, taškais ir įvairiausiomis komiksų technikomis“, kad filmas atrodytų tarsi sukurtas ranka. Tai buvo pasiekta dailininkams paėmus iš CGI animatorių atvaizduotus kadrus ir dirbant ant jų 2D formatu, siekiant, kad kiekvienas filmo kadras „atrodytų kaip komiksų iliustracija“. Filmo tonui ir vizualiniam stiliui įtakos taip pat turėjo japonų animė ir manga kūriniai, tokie kaip Hayao Miyazaki filmai ir „Akira“ (1988 m.).

Kad filmas labiau primintų komiksus, jis buvo animuojamas be judesio suliejimo, o naudojant senesnę 2D animacijos techniką, vadinamą judesio sutepimu, kaip 1942 m. „Looney Tunes“ trumpametražiame filme „The Dover Boys“.
## Atsiliepimai

### Kino kasa
„Žmogus-voras: Į naują visatą“ Jungtinėse Valstijose ir Kanadoje uždirbo 190,2 mln. dolerių, kitose teritorijose – 194,0 mln. dolerių. Iš viso pasaulyje uždirbo 384,3 mln. dolerių, o filmo gamybos biudžetas siekė 90 mln. dolerių. 2019 m. sausio 31 d. filmas aplenkė „Monstrų viešbutį 2“ ir tapo daugiausiai uždirbusiu „Sony Pictures Animation“ filmu JAV ir Kanadoje, neatsižvelgiant į infliaciją.

### Kritikų recenzijos
„Rotten Tomatoes“ svetainėje, remiantis 402 atsiliepimais, filmas sulaukė 97 % teigiamų įvertinimų, o jo vidutinis įvertinimas yra 8,8/10. „Metacritic“ svetainėje, remiantis 50 kritikų atsiliepimais, filmas vidutiniškai įvertintas 87 balais iš 100 galimų, o tai reiškia, kad filmas sulaukė „visuotinio pripažinimo“.

## Apdovanojimai
Filmas 76-uosiuose „Auksinių gaublių“ apdovanojimuose buvo pripažintas geriausiu animaciniu filmu, pelnė tą patį apdovanojimą 24-uosiuose Kritikų pasirinkimo apdovanojimuose ir 91-uosiuose „Oskarų“ apdovanojimuose, taip pat gavo keletą kitų apdovanojimų ir nominacijų. Tai buvo pirmasis ne „Disney“ ar „Pixar“ filmas, laimėjęs „Oskarą“ už geriausią metų animacinį filmą nuo „Rango“ (2011 m.), ir šeštasis ne „Disney“ ar „Pixar“ filmas, laimėjęs šį apdovanojimą apskritai.

„Žmogus-voras: Į naują visatą“ pateko į daugelio kritikų sudarytus geriausių filmų dešimtukus. „Metacritic“ duomenimis, jis atsidūrė pirmoje vietoje 5 sąrašuose. Žurnalo „New York“ kritikai šį filmą įtraukė į geriausių dešimtmečio filmų sąrašą 9-uoju numeriu. 2021 m. gruodį filmo scenarijus buvo įtrauktas į Amerikos scenaristų gildijos sudarytą „101 geriausio XXI a. scenarijaus (iki šiol)“ sąrašą septyniasdešimt pirmuoju numeriu.

## Tęsiniai

Atsižvelgdama į itin teigiamas filmo recenzijas ir pelningumą, „Sony“ greitai pradėjo kurti filmo tęsinį. Tęsinio siužetas buvo suskirstytas į du filmus, kad būtų išspręsta pernelyg ilgo tęsinio problema. Tęsinys, pavadintas „Žmogus-voras: aplink multivisatą“, buvo išleistas 2023 m. birželio 2 d., po to, kai buvo du kartus atidėtas iš pradinės 2022 m. datos. Jis uždirbo daugiau nei originalus filmas ir sulaukė panašių teigiamų kritikų bei žiūrovų atsiliepimų. Šiuo metu yra kuriamas trečiasis serijos filmas.

## Nuorodos
* 
* 
* 
## Išnašos